Dælenenga idrettsplass ble innviet i 1916, med fotball- og friidrettsbane, og er 16,1 dekar stor. Klubbhuset har lokaler for boksing og bryting, og huser Grüner fotball, Fighter Kickboxing og Sportsklubben av 1909. Det ble oppført i 1926 og er tegnet av byarkitekt Harald Aars. Banen ble også brukt til skøyteløp (spesielt av AIF), bandy (bl.a. demonstrasjonskamper under OL 1952) og sykling (velodrom 1929–46). Åtte av ishockeykampene under vinter-OL 1952 ble spilt på Dælenenga. I etterkrigstiden (1947–68) ble Dælenenga brukt til motorsykkelløp (speedway). På 1980-tallet ble idrettsplassen delt, med ishall i nordre og en barnehave i søndre sving. Fotballbanen har nå kunstgressdekke.